SKRIFTLIG FORESPØRGSEL E-2151/00

af Mauro Nobilia (UEN) til Kommissionen

(30. juni 2000)

Om: Finansiel dækning af den universelle posttjeneste i Italien

Det offentlige italienske postvæsens udgifter til den universelle posttjeneste beløb sig i 1998 til over 2 700 milliarder italienske lire.

Skulle Kommissionen, på grundlag af den overtrædelsesprocedure, der er indledt mod Italien med henblik på at reducere den finansielle dækning af den universelle posttjeneste beslutte at liberalisere postvæsenet i Italien ville disse udgifter givetvis løbe op i mere end 4 000 milliarder italienske lire.

Poste italiane (det italienske postvæsen) er i gang med en ny virksomhedsplan (1998-2002), som har gjort det muligt at forbedre servicekvaliteten betydeligt ved hjælp af en vigtig omlægnings- og omskolingsproces omfattende såvel personale som den teknologiske infrastruktur.

Formålet med denne virksomhedsplan er at opnå balance på Poste italianes budget i 2002 uden katastrofale virkninger på beskæftigelsesfronten.

Hvis Kommissionen træffer den ved indledningen af overtrædelsesproceduren påtænkte beslutning, ville alle de anstrengelser, man allerede har gjort sig, og den for de kommende fem år planlagte indsats være forgæves.

I en sådan situation ville Poste italianes eneste mulighed for at stoppe tabene være at reducere sin egen produktionskapacitet ved at skære mindst 50 000 arbejdspladser væk.

Vil Kommissionen på baggrund heraf:

- undersøge, om ovenstående udsagn er i overensstemmelse med sandheden?

- kontrollere, om beslutningen om at liberalisere postvæsenet i Italien på grundlag af den overtrædelsesprocedure, der er indledt mod Italien, ikke i praksis ville være i modstrid med den universelle posttjenestes mål?

- oplyse, om ikke en sådan liberalisering ville stride mod målsætningen om at øge den økonomiske og sociale samhørighed mellem medlemsstaterne, eftersom f.eks. det hollandske postvæsen nyder godt af det takket være overskuddet fra det monopol, som det sidder inde med i sit eget land, kan foretage yderligere opkøb uden at rette sig efter konkurrencereglerne?

Svar afgivet på Kommissionens vegne af Frederik Bolkestein

(28. juli 2000)

Europa-Parlamentet og Rådet vedtog den 15. december 1997 direktiv 97/67/EF om fælles regler for udvikling af Fællesskabets indre marked for posttjenester og forbedring af disse tjenesters kvalitet (postdirektivet)(1). De deri omhandlede foranstaltninger skulle iværksættes senest den 10. februar 1999. Alle medlemsstater uden undtagelse skal overholde direktivets bestemmelser.

I henhold til de foranstaltninger, der er fastlagt i postdirektivet, kan der gives eneret på udførelsen af visse tjenester til den befordringspligtige virksomhed, og der kan oprettes en udligningsfond for at bidrage til finansieringen af udgifterne til befordringspligten og sikre opretholdelsen af de tjenester, der er omfattet af den. I de italienske retsforskrifter til omsætning af postdirektivet i national ret, bl.a. dekret nr. 261/99, suppleret ved beslutning af 2. februar 2000 og ved ministerielt dekret nr. 73 af 4. februar 2000, er der givet eneret til det italienske postvæsen til udførelse af det størst mulige antal tjenester, som er tilladt i henhold til postdirektivet. Retsforskrifterne indeholder endvidere bestemmelse om oprettelse af en udligningsfond, som finansieres ved bidrag fra det italienske postvæsens konkurrenter inden for den del af tjenesterne, der ikke er omfattet af eneret.

Som Kommissionen har forklaret det i sit svar på det ærede parlamentsmedlems spørgsmål P-2132/00(2), vedrører den overtrædelsesprocedure, der indledt mod Italien, udvidelsen af eneretsområdet til også at omfatte tjenester, der giver ekstra fordele, som i henhold til fællesskabsretten skal udbydes i fri konkurrence i alle medlemsstaterne. Denne foranstaltning er ikke til hinder for, at det italienske postvæsen kan gennemføre sin virksomhedsplan, og heller ikke for de positive virkninger af planen.

(1) EFT L 15 af 21.1.1998.

(2) Se side 155.